b'\n_START_ARTICLE_\nRado Gospodari\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo maturi na gimnaziji v Mariboru 1952 je diplomiral 1959 iz geologije in paleontologije na Prirodoslovno-matemati\xc4\x8dno-filozofski fakulteti v Ljubljani z diplomsko nalogo Geologija Dona\xc4\x8dke gore. Od decembra 1958 do 1988 je delal na In\xc5\xa1titutu za raziskovanje krasa ZRC SAZU v Postojni, pred diplomo kot laborant, nato kot asistent z nalogo preu\xc4\x8devati geologijo krasa in jam na Slovenskem. Med letoma 1967 in 1970 je podiplomsko \xc5\xa1tudiral na Univerzi v Zagrebu, kjer je dosegel stopnjo magistra znanosti. Doktorsko disertacijo Razvoj jam med Piv\xc5\xa1ko kotlino in Planinskim poljem v kvartalu je obranil 1973 v Ljubljani. Leta 1978 je postal izredni profesor na Fakulteti za naravoslovje in tehnologijo v Ljubljani. Bil je za\xc4\x8detnik sodobnih geolo\xc5\xa1kih raziskav v kra\xc5\xa1kih jamah pri nas, predvsem ugotavljanja starosti jamskih usedlin in geneze jam. Primerjalno je raziskoval mnoge tuje jame ter kra\xc5\xa1ke pokrajine. Sodeloval je pri izdelavi osnovne speleolo\xc5\xa1ke karte v Sloveniji. Od 1959 do 1986 je objavil preko 100 razprav in esejev. Njegova bibliografija obsega 150 zapisov.'